[Az Ön neve]

[Az Ön állandó lakcíme (lakóhelye)]

*Értesítési cím*: [Az Ön levelezési címe]

Dr. Székely László

Alapvető jogok országgyűlési biztosa

Alapvető Jogok Biztosának Hivatala

Budapest Pf. 40

1387

**Tárgy: panasz választójog sérelme miatt**

Tisztelt Székely László Úr!

Az alapvető jogok biztosáról szóló 2011. évi CXI. törvény 18. §-ának megfelelően e levélben panaszjogommal élek. Kérem, vizsgálja ki választójogom alább leírt sérelmét, amelyre jogorvoslat nem áll rendelkezésre, és kezdeményezze a választási eljárást szabályozó jogszabály olyan módosítását, amellyel a későbbi választások során megelőzhetőek a hasonló jogsérelmek, valamint éljen egyéb jogköreivel, amelyekkel elősegítheti a választójog gyakorlásának biztosítását a jogalkalmazásban.

A 2014. évi országgyűlési választásokon mozgóurna iránti kérelemmel éltem, amelyet a Helyi Választási iroda / szavazatszámláló bizottság mellékelt határozata tanúsít. Választójogommal ennek ellenére nem tudtam élni a határozatban megjelölt helyen és módon.

A mozgóurnát a […] címre kértem, és a választások idején, 2014. április 6. 6 és 19 óra között a megjelölt címen tartózkodtam. A szavazatszámláló bizottság ezen a helyszínen azonban nem jelent meg. A sajtóértesülések szerint[[1]](#footnote-1) egyes jegyzők a Helyi Választási Irodák elnökeként ezt azzal magyarázták, hogy igen sokan éltek a mozgóurna kérelmezésének lehetőségével, ezért az nem jutott el mindenkihez a szavazókörökben. Mivel a mozgóurnát a szavazatszámláló bizottság hozzám sem hozta el, a választási eljárásban jóhiszeműen eljáró, kérelmezési jogomat rendeltetésszerűen gyakorló állampolgárként nem tudtam élni választójogommal, amelyet az Alaptörvény XXIII. cikke biztosít számomra.

Panaszom tárgya, hogy a választásokat megszervező és lebonyolító szervek nem akadályozhatják az állampolgárokat választójoguk gyakorlásában erőforrás hiányára hivatkozva. A választójog gyakorlásának lehetőségét minden állampolgár számára kötelessége biztosítani az ezért felelős szerveknek. A választások megszervezéséért és lebonyolításáért a választási irodák felelnek.[[2]](#footnote-2) Ők tehetnek javaslatot a szavazatszámláló bizottság szükséges számú póttagjának megválasztására is.[[3]](#footnote-3) A jelenlegi szabályozás szerint azonban a szavazatszámláló bizottságok póttagjainak szükséges számát legkésőbb a szavazás napját megelőző 20. napig kell felmérni,[[4]](#footnote-4) holott a mozgóurna iránti kérelmek még a szavazás napján is beérkezhetnek.[[5]](#footnote-5) A jelenlegi szabályozás tehát nem garantálja a mozgóurnát igénylők választójogának érvényesülését. Mi több, a választási eljárás jelen formájában a szavazatszámláló bizottság tagjainak és póttagjainak számát rögzítve potenciálisan akadályozza a mozgóurnát kérelmezőket választójoguk gyakorlásában.

Kérem tehát, kezdeményezzen olyan jogszabály-módosítást, amely garantálja, hogy elégséges erőforrások állnak rendelkezésre a mozgóurnával szavazók választójogának biztosítására. Kérem továbbá, hogy éljen további jogköreivel, amelyek elősegítik a mozgóurnát kérők választójogának hatékony biztosítását a jogalkalmazás során.

Kérem, hogy a fent ismertetett jogsérelem alapján indítson vizsgálatot, és postai úton tájékoztasson a vizsgálat eredményéről, valamint arról, hogy milyen lépéseket tesz a jövőbeli hasonló jogsérelmek elkerülése érdekében.

Budapest, 2014. [hónap] [nap].

Üdvözlettel,

[Az Ön aláírása]

[Az Ön neve]

Mellékletek:

* másolat a Helyi Választási Iroda / szavazatszámláló bizottság határozatáról mozgóurna iránti kérelmem tárgyában
* a jogsérelem tárgyában felvett jegyzőkönyv másolata
* [bármi más dokumentum, amelyet sérelme izonyítására csatolni tud]

1. Ld. pl. http://index.hu/belfold/2014/04/09/az\_idosek\_otthona\_ahol\_nem\_szavazhattak/ [↑](#footnote-ref-1)
2. A választási eljárásról szóló 2013. évi XXXVI. törvény (a továbbiakban: Ve.), 75. § (1) a), d), g) [↑](#footnote-ref-2)
3. Ve. 24. § (1) [↑](#footnote-ref-3)
4. Uott. [↑](#footnote-ref-4)
5. Ve. 103. § (2) b). Kizárólag az átjelentkező szavazók számának növekedése esetén választhatók további póttagok: ld. Ve. 24. § (3). [↑](#footnote-ref-5)